75 000 poste verlore in toerismebedryf - Solidariteit WêreldSolidariteit Wêreld
Tuis › Nuuskantoor › 75 000 poste verlore in toerismebedryf
75 000 poste verlore in toerismebedryf
Donderdag | 09 September | 2021
Die Suid-Afrikaanse toerismebedryf was voor die Covid-19-pandemie 'n vooruitstrewende bedryf wat ondanks die swak presterende ekonomie steeds gefloreer het. Dit was een van die min bedrywe waarop Suid-Afrika kon staatmaak vir 'n waardevolle bydrae tot die land se reeds sukkelende ekonomie. Suid-Afrika se pragtige landskappe, vriendelike mense en waarde-vir-geld-aanbiedinge (veral weens die swak presterende rand) maak dit maklik om die land as kommoditeit te bemark. Toeriste vanaf regoor die wêreld het hierheen gestroom om in die skoonheid te kom deel en het ook hulle swaarverdiende geld hier kom spandeer.
Suid-Afrikaners in die toerismebedryf het hierdie geld geneem en ondernemings van die grond af opgebou en uitgebrei, met goeie diens en 'n glimlag daarby ingesluit. Tafelberg kon in al sy glorie spog, die Kruger Wildtuin se diere kon pronk en die sonbesies kon die heeldag sing, terwyl die hange van die Drakensberge enige toeris en reisiger kon betower.
Vandag is dit nie net die buitelandse toeriste waarna daar verlang word nie, maar veral ook die inkomste wat hierdeur gegenereer is, wat slegs bietjie meer as 'n jaar gelede derduisende Suid-Afrikaanse werkers se beursies voller gelaat het. Vandag is hierdie einste beursies dolleeg. Hierdie leë gat het daartoe gelei dat derduisende Suid-Afrikaners regoor die land hulle werk en inkomste kwyt is. Die onsekerheid en onvoorspelbaarheid wat die Covid-19-pandemie tot gevolg het, is beide uitmergelend en senutergend vir diegene wat van hierdie inkomste afhanklik is. Die mense se geld is klaar.
Volgens David Maynier, die Wes-Kaapse minister van finansies en ekonomiese geleenthede, het die toerismebedryf in die Wes-Kaap gedurende 2019, 174 982 poste ondersteun. In 2020 het 75 477 van hierdie mense hulle werksgeleenthede verloor.
Volgens Statistiek SA se 2020 Toerisme-verslag het buitelandse aankomelinge met 71% gedaal, van net meer as 15,8 miljoen in 2019 tot minder as 5 miljoen in 2020.
In dieselfde jaar het die hoeveelheid toeriste met 72,6% gedaal, van 10,2 miljoen in 2019 tot 2,8 miljoen in 2020.
Aan die begin van September 2021 heers daar steeds drastiese inperkingsregulasies in Suid-Afrika. Die toerismebedryf is feitlik op hulle knieë en pleit by die regering om die moontlikheid te oorweeg om die inperkings op die verkoop van alkohol, die aandklokreël en die hoeveelheid mense wat by byeenkomste toegelaat word te verwyder.
Hierdie versoeke se oorsprong is ook daarop gerig om verantwoordelike optrede deur Suid-Afrikaners en buitelanders aan te moedig. Met die hoeveelheid Suid-Afrikaners wat graag na die normale leefwyse – waaraan hulle voor die pandemie gewoond was – wil terugkeer, het die Wes-Kaapse regering voorgestel dat die regering dit moet oorweeg om diegene wat ten volle teen Covid-19 ingeënt is toe te laat om sportbyeenkomste by te woon.
Hulle het ook voorgestel dat hulle dit oorweeg om die kapasiteit van groot vergaderplekke en die bywoning van toeskouers by sportbyeenkomste te vergroot as mense wat dit bywoon ingeënt word.
Limpopo, wat die leier van binnelandse toerisme in Suid-Afrika is, is bevrees dat die stadige tempo van inentings teen Covid-19 werkloosheid, armoede en onderontwikkeling vir sy 5,8 miljoen inwoners sal laat toeneem.
Volgens die onlangse Statistiek SA kwartaallikse arbeidsmagopname, is daar bevind dat ondanks die 9 000 werksgeleenthede, wat gedurende die oorsigtydperk verkry is, Limpopo se amptelike jaarlikse werkloosheidsyfer met 8,5 persentasiepunte toegeneem het van 21,9% tot 30,4%. Die werklikheid is dat toerisme geleenthede skep terwyl die regering dit vanaf sy eie burgers weerhou. Ondanks die onlangse Statistiek SA kwartaallikse arbeidsmagopname, wat daarop aandui dat 9 000 werksgeleenthede in die oorsigtydperk geskep is, het Limpopo se werkloosheidsyder steeds met 8,5% toegeneem. Waar die persentasie voorheen op 21,9% gestaan het staan die werkloosheidsyfer tans op 30,4%.
Daar is ook diegene wat indirek afhanklik is van toerisme om 'n inkomste te genereer. Die Covid-19-pandemie het daartoe gelei dat kleinskaalse vissers sukkel om 'n bestaan te maak, aangesien streng regulasies die voorsieningsketting negatief beïnvloed het.
Dit het 'n effek op kleinskaalse vissers gehad wat nie die skok van die inperking kon absorbeer nie en probleme met voedselsekerheid ondervind het. Dit het dikwels daartoe gelei het dat kleinskaalse vissermanne die ellende van armoede moes ervaar.
Die bevindings kom uit 'n Suid-Afrikaanse verslag van die WWF wat onlangs gepubliseer is. Die studie het getoon dat Covid-19 'n verwoestende impak op kleinskaalse vissers aan die kus van Suid-Afrika het en dat hulle omstandighede drasties verskil van die kommersiële visserybedryf wat toegang tot finansiële hulpbronne en netwerke gehad het om die gevolge van Covid-19 te versag en te oorbrug.
Die grootste impak wat inperkingsvlakke 4 en 5 op vissers gehad het, was die verlies aan inkomste, veroorsaak deur 'n gebrek aan toeriste, 'n lae vraag na vis, uitvoerbeperkings en markte en restaurante wat gesluit het, lui die verslag. Wes-Kaapse vissers is ook swaar deur die aandklokreël getref, wat hulle vermoë om vis te volg, beperk het. Hierdie vissermanne verskaf dikwels klein hoeveelhede vars vis aan restaurante langs die kus wat dit aan beide plaaslike- en internasionale toeriste verkoop. Indien daar nie toeriste is nie, is die vraag na vars vis byna geensins ter sprake nie.
Meer vrae as antwoorde oor minister van toerisme
President Cyril Ramaphosa het twee jaar gelede die toerismebedryf as Afrika se nuwe goud bestempel. Die optimisme vir 'n bedryf wat werksgeleenthede vir duisende Suid-Afrikaners kan skep is iets waarin 'n mens maklik kon glo, veral omdat die toerismebedryf vir diegene wat oor min vaardighede beskik 'n lig in 'n donker tonnel kon wees. Dit blyk egter asof die regering nog nooit werklik toerisme as plaaslike, of internasionale aanbod kon verkoop nie, ten spyte daarvan dat Suid-Afrika van die beste besienswaardighede ter wêreld bied.
Hierdie visie het egter in tonnelvisie verander toe president Cyril Ramaphosa vir Lindiwe Sisulu as minister van toerisme aangestel het. Die einste minister Sisulu, wat reeds sedert 1994 onderskeie poste beklee het, is verantwoordelik vir talle debakels insluitend die aanstelling van Kubaanse ingenieurs bo plaaslike kundiges.
Volgens kenners is haar aanstelling in haar nuwe rol nie 'n promosie nie, maar eerder die teenoorgestelde. Indien president Ramaphosa daarvan oortuig was dat Sisulu haar voormalige rol kon vervul sou daar nie rede gewees het om haar te skuif nie.
Met die somer wat op pad is, en verseker Suid-Afrika se toerismebedryf se besigste tyd van die jaar behoort te wees, kan 'n mens nie wonder waarom Sisulu, wat veronderstel is om die beste belange van die Suid-Afrikaanse toerismebedryf op die hart te dra, nie ook soos haar eweknie in Indië, 'n persoonlike ontmoeting met die Britse premier versoek het om die moontlikheid om die land van die berugte Rooilys te verwyder, te bespreek nie.
Op grond van die Britse besoekersgetalle en uitgawes in 2019, toon navorsing van die wêreldwye toerismegemeenskap dat hierdie beperkings elke maand 'n verlies van meer as R790 miljoen kan verteenwoordig. Dit kom neer op meer as R26 miljoen elke dag.
Suid-Afrika het 'n laer koers van Covid-19-infeksies as beide die Verenigde Koninkryk en Indië en die Beta (Suid-Afrikaanse) variant is nie meer oorheersend nie. Dit is noodsaaklik dat lande wat deel van Suid-Afrika se gereelde besoekers vorm, soos dié van die VK, toegang tot die land moet verkry mits die toeriste ten volle ingeënt is. Die VK is SA se nommer een internasionale mark wat inkomste inbring, en het in 2019 byna 440 000 besoekers gelewer.
Die pandemie het in werklikheid 'n wêreldwye stilstand afgedwing wat 'n unieke geleentheid bied om die maatreëls in te stel om 'n optimale reis- en toerisme-omgewing te skep wat die land die voordele van werkskepping bied terwyl dit die bruto binnelandse produk (BBP) laat groei. Om dit egter te vermag kort Suid-Afrika 'n leier wat die bedryf eerste plaas en wat in staat is om die bedryf en die regering te verenig sodat die toerismebedryf sy volle potensiaal kan bereik. Die vraag bly steeds – wat (of wie) gaan dit verg om hierdie ideaal te verwesenlik?
Western Cape wants more restrictions eased. Here's why – https://www.iol.co.za/travel/south-africa/western-cape/western-cape-wants-more-restrictions-eased-heres-why-9fee9fa1-5167-4e8f-adfa-451c108cd94a
Limpopo govt fears slow pace of Covid vaccinations will increase joblessness – https://www.citizen.co.za/news/south-africa/2601338/slow-pace-of-covid-vaccinations-will-increase-joblessness/
Tourism sector calls on South Africans to get jabbed to help revive the industry – https://www.businessinsider.co.za/jab-for-sa-tourism-industry-2021-8
EDITORIAL: Tourism needs capable fighter, not reluctant – https://www.businesslive.co.za/bd/opinion/editorials/2021-08-11-editorial-tourism-needs-capable-fighter-not-reluctant-ministerial-reject/
Small-scale fishers caught in poverty net worsened by Covid-19 lockdown – https://www.dailymaverick.co.za/article/2021-09-01-small-scale-fishers-caught-in-poverty-net-worsened-by-covid-19-lockdown/
Bad news for South Africa on UK's travel 'red list' – https://businesstech.co.za/news/lifestyle/515434/bad-news-for-south-africa-on-uks-travel-red-list/
Lindiwe Sisulu must grasp the nettle and embrace tourism as the 'new gold' that can inject fresh life into the economy – https://www.dailymaverick.co.za/article/2021-08-24-lindiwe-sisulu-must-grasp-the-nettle-and-embrace-tourism-as-the-new-gold-that-can-inject-fresh-life-into-the-economy/